text
stringlengths 0
128k
|
|---|
pari bhūṣa piba ṛtunā |
brāhmaṇād indra rādhasaḥ pibā somam ṛtūṃr anu |
taved dhi sakhyam astṛtam |
yuvaṃ dakṣaṃ dhṛtavrata mitrāvaruṇa dūḷabham |
ṛtunā yajñam āśāthe |
draviṇodā draviṇaso grāvahastāso adhvare |
yajñeṣu devam īḷate |
draviṇodā dadātu no vasūni yāni śṛṇvire |
deveṣu tā vanāmahe |
draviṇodāḥ pipīṣati juhota pra ca tiṣṭhata |
neṣṭrād ṛtubhir iṣyata |
yat tvā turīyam ṛtubhir draviṇodo yajāmahe |
adha smā no dadir bhava |
aśvinā pibatam madhu dīdyagnī śucivratā |
ṛtunā yajñavāhasā |
gārhapatyena santya ṛtunā yajñanīr asi |
devān devayate yaja |
ā tvā vahantu harayo vṛṣaṇaṃ somapītaye |
indra tvā sūracakṣasaḥ |
imā dhānā ghṛtasnuvo harī ihopa vakṣataḥ |
indraṃ sukhatame rathe |
indram prātar havāmaha indram prayaty adhvare |
indraṃ somasya pītaye |
upa naḥ sutam ā gahi haribhir indra keśibhiḥ |
sute hi tvā havāmahe |
semaṃ na stomam ā gahy upedaṃ savanaṃ sutam |
gauro na tṛṣitaḥ piba |
ime somāsa indavaḥ sutāso adhi barhiṣi |
tāṃ indra sahase piba |
ayaṃ te stomo agriyo hṛdispṛg astu śantamaḥ |
athā somaṃ sutam piba |
viśvam it savanaṃ sutam indro madāya gacchati |
vṛtrahā somapītaye |
semaṃ naḥ kāmam ā pṛṇa gobhir aśvaiḥ śatakrato |
stavāma tvā svādhyaḥ |
indrāvaruṇayor ahaṃ samrājor ava ā vṛṇe |
tā no mṛḷāta īdṛśe |
gantārā hi stho 'vase havaṃ viprasya māvataḥ |
dhartārā carṣaṇīnām |
anukāmaṃ tarpayethām indrāvaruṇa rāya ā |
tā vāṃ nediṣṭham īmahe |
yuvāku hi śacīnāṃ yuvāku sumatīnām |
bhūyāma vājadāvnām |
indraḥ sahasradāvnāṃ varuṇaḥ śaṃsyānām |
kratur bhavaty ukthyaḥ |
tayor id avasā vayaṃ sanema ni ca dhīmahi |
syād uta prarecanam |
indrāvaruṇa vām ahaṃ huve citrāya rādhase |
asmān su jigyuṣas kṛtam |
indrāvaruṇa nū nu vāṃ siṣāsantīṣu dhīṣv ā |
asmabhyaṃ śarma yacchatam |
pra vām aśnotu suṣṭutir indrāvaruṇa yāṃ huve |
yām ṛdhāthe sadhastutim |
somānaṃ svaraṇaṃ kṛṇuhi brahmaṇas pate |
kakṣīvantaṃ ya auśijaḥ |
yo revān yo amīvahā vasuvit puṣṭivardhanaḥ |
sa naḥ siṣaktu yas turaḥ |
mā naḥ śaṃso araruṣo dhūrtiḥ praṇaṅ martyasya |
rakṣā ṇo brahmaṇas pate |
sa ghā vīro na riṣyati yam indro brahmaṇas patiḥ |
somo hinoti martyam |
tvaṃ tam brahmaṇas pate soma indraś ca martyam |
dakṣiṇā pātv aṃhasaḥ |
sadasas patim adbhutam priyam indrasya kāmyam |
sanim medhām ayāsiṣam |
yasmād ṛte na sidhyati yajño vipaścitaś cana |
sa dhīnāṃ yogam invati |
ād ṛdhnoti haviṣkṛtim prāñcaṃ kṛṇoty adhvaram |
hotrā deveṣu gacchati |
narāśaṃsaṃ sudhṛṣṭamam apaśyaṃ saprathastamam |
divo na sadmamakhasam |
prati tyaṃ cārum adhvaraṃ gopīthāya pra hūyase |
marudbhir agna ā gahi |
nahi devo na martyo mahas tava kratum paraḥ |
marudbhir agna ā gahi |
ye maho rajaso vidur viśve devāso adruhaḥ |
marudbhir agna ā gahi |
ya ugrā arkam ānṛcur anādhṛṣṭāsa ojasā |
marudbhir agna ā gahi |
ye śubhrā ghoravarpasaḥ sukṣatrāso riśādasaḥ |
marudbhir agna ā gahi |
ye nākasyādhi rocane divi devāsa āsate |
marudbhir agna ā gahi |
ya īṅkhayanti parvatān tiraḥ samudram arṇavam |
marudbhir agna ā gahi |
ā ye tanvanti raśmibhis tiraḥ samudram ojasā |
marudbhir agna ā gahi |
abhi tvā pūrvapītaye sṛjāmi somyam madhu |
marudbhir agna ā gahi |
ayaṃ devāya janmane stomo viprebhir āsayā |
akāri ratnadhātamaḥ |
ya indrāya vacoyujā tatakṣur manasā harī |
śamībhir yajñam āśata |
takṣan nāsatyābhyām parijmānaṃ sukhaṃ ratham |
takṣan dhenuṃ sabardughām |
yuvānā pitarā punaḥ satyamantrā ṛjūyavaḥ |
ṛbhavo viṣṭy akrata |
saṃ vo madāso agmatendreṇa ca marutvatā |
ādityebhiś ca rājabhiḥ |
uta tyaṃ camasaṃ navaṃ tvaṣṭur devasya niṣkṛtam |